
Geotehnilise pinnaseuuringu kava
I etapp (teed)


Käesolev on geotehnilise pinnaseuuringu kava mnt 2 Tallinna – Tartu – Võru – Luhamaa tee km 12-13 asuva Jüri liiklussõlme uuringu teostamiseks.
Pinnaseuuringud teostatakse vastavalt nõuetele mis on esitatud:
1. Tehniline kirjeldus „Riigitee nr 2 Tallinna–Tartu–Võru–Luhamaa tee km 12-13 asuva Jüri liiklussõlme ümberehitamise põhiprojekti koostamine“, Transpordiamet;
1. Juhend „Geotehnilised uuringud ja katsetused“, Transpordiamet.

Varasemalt on vaadeldavale teelõigule osaliselt tehtud uuringud:
1. Töö nr GL24061 „Riigitee nr 2 Tallinn – Tartu – Võru – Luhamaa, km 7,3 – 20,0, Peetri – Vaida lõigu põhiprojekt“. Geotehniline pinnaseuuring. Reaalprojekt OÜ, 2025 a. 

Vastavalt projektlahendusele, eelnevale uuringule (joonises hallid) ja välitööle koostatud nõuetele on olemasolevatele ja projekteeritavatele sõiduteedele paigutatud kokku 141 puurauku (joonises roosad). Uuringute välitöö tegemisel ja aruande vormistamisel lähtutakse Transpordiameti juhendist „Geotehnilised uuringud ja katsetused“ ja tehnilisest kirjeldusest „Riigitee nr 2 Tallinna–Tartu–Võru–Luhamaa tee km 12‑13 asuva Jüri liiklussõlme ümberehitamise põhiprojekti koostamine“.
Kõrgete mulletega kohtadesse on puuraukude juurde paigutatud ka löökpenetratsiooni katsed, kokku 20 tk (joonises lillad), nummerdatakse puurauguga sama numbriga.

Uuringupunktide positsioneerimiseks kasutatakse geodeetilist alusplaani ning käsi GPS seadet „Garmin“, tehtud uuringupunktide asukohad mõõdetakse üle reaalaja GPS seadmega „Leica“. Uuringupunktide rajamiseks kasutatakse lintidel puurmasinaid Geotech, GM65 või GM100 ja südamikpuurimise meetodit (ø108 mm), raskesti ligipääsetavates kohtades kasutatakse vajadusel käsimootorpuuri „Cobra“ ja südamikpuurimise meetodit (nt maantee kraavide kõrged nõlvad).
Puuraukudes kontrollitakse pinnasevee esinemist ja mõõdetakse selle tase ning aruandes antakse hinnang selle võimalikele muutustele. Puurmasinaga rajatavad uuringupunktid tehakse min 1 m läbi nõrgast aluspinnasest või vähemalt 2,5 meetri sügavuseni või vähemalt 0,5 meetrit lubjakivisse. 

Juhul, kui muldesse tehtud puuraukudes esineb turvast (>1,0m paksuselt), fikseerime käsiseadmetega tee kõrvalt aluspinnase kalded, turbakihi paksuse ning piki teed ala alguse ja lõpu. Uuringupunktide asukohad määratakse lähtuvalt muldele tehtud puuraukude infost.

Kõik puuraugud taastäidetakse puurmetega ning olemasoleva teekatte ulatuses ka asfaltsegu korgiga, millele antakse 2a vastupidavus.

Vastavalt  projekti vajadusele ja juhendis määratule võetakse geoloogilises läbilõikes esinevatest kihtidest pinnaseproove, mida saab hiljem kasutada täpsustavate laboriuuringute tegemiseks. Teimitavate proovide maht ja vajadus tuleneb väliuuringu tulemustest, juhendist ja projekti eesmärgist. 
Proove teimitakse akrediteeritud laboris, kus määratakse nõuete kohaselt proovide terastikuline koostis. Pinnaste nimetused määratakse vastavalt EVS-EN ISO 14688-1 ja 2 järgselt. Vastavalt vajadusele määratakse orgaanika sisaldust ning tulenevalt lõimisest ka filtratsioonimoodul.

Joonises on esitatud 3 ristlõiget asfaldiuuringute teostamiseks: 1 riigiteel 2, 1 riigitee 11 ja 1 rambil. Asfaldiuuringu käigus tehakse ristlõikes 5 puurauku kasutades teemantpuuri Ø 160 mm.
Laboris tehakse:
0. Sideaine ja terakoostise määramine märjast segust (EVS-EN 12697-1/-2) – 4 tk asukoha kohta;
0. Kivimaterjali eraldamine asfaltkattest (segust) edasiseks katsetamiseks, 30 tk asukoha kohta. Kuna teostatakse muuhulgas ka 2x LA katset, siis iga katse jaoks on vaja ca 15 korda ekstraktorist läbi lasta ca 2,5kg asfaltsegu, et saada kätte puhas kivimaterjal.
0. Purunemiskindlus LA meetodil, 2 tk asukoha kohta (AC base ja BS/KS);
0. Lihtsustatud petrograafiline analüüs (EVS-EN 932-3), 2 fraktsiooni asukoha kohta (SMA/AC surf ja AS surf);
0. Terakuju määramine plaatsusteguri järgi (EVS-EN 933-3), 1 tk asukoha kohta (BS);
0. Külmakindluse määramine dest. vees (EVS-EN 1367-1), 1 tk asukoha kohta (BS);
0. Kihi paksuste määramine (sh dokumentatsiooni koostamine).

Juhendi kohaselt teostatakse kõikide uuringupunktide asukoha, sügavuse (≤3m) ja proovide pildistamine. Valminud aruanne esitatakse Eesti Geoloogiateenistuse Ehitusgeoloogia andmekogusse.

